RÅDETS FORORDNING (EF) Nr. 1255/96 af 27. juni 1996 om midlertidig suspension af den fælles toldtarifs autonome toldsatser for visse industri- og landbrugsprodukter

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 28,

under henvisning til forslag fra Kommissionen, og

ud fra følgende betragtninger:

I Fællesskabet er der for tiden en utilstrækkelig eller ingen produktion af de i denne forordning omhandlede varer, og producenterne kan derfor ikke imødekomme behovet i Fællesskabets brugerindustrier;

det er i Fællesskabets interesse helt eller delvis at suspendere den fælles toldtarifs autonome toldsatser for disse varer;

det påhviler Fællesskabet at træffe beslutning om suspension af disse autonome toldsatser;

forordningerne om midlertidig suspension af de autonome toldsatser for visse industri- og landbrugsprodukter har i stor udstrækning videreført de tidligere foranstaltninger; af hensyn til en rationalisering af gennemførelsen af de pågældende foranstaltninger forekommer det derfor hensigtsmæssigt ikke at begrænse denne forordnings gyldighedsperiode, idet tilpasning af dens anvendelsesområde, herunder tilføjelse eller slettelse af varer, om fornødent kan ske ved en rådsforordning;

ændringerne af den kombinerede nomenklatur og Taric-koderne medfører ingen substantielle ændringer; ud fra forenklingshensyn bør det fastsættes, at Kommissionen efter udtalelse fra Toldkodeksudvalget kan foretage de ændringer og tekniske tilpasninger af bilaget, herunder offentliggørelse af en konsolideret udgave, der måtte blive nødvendige i denne forordning -

UDSTEDT FØLGENDE FORORDNING:

Artikel 1

Den fælles toldtarifs autonome toldsatser for de varer, der er opført i bilaget, suspenderes til den sats, der er anført for hver af dem.

Artikel 2

Nødvendige tekniske tilpasninger, herunder offenliggørelse af en konsolideret udgave, som følge af ændringer af den kombinerede nomenklatur eller Taric-koderne vedtages af Kommissionen efter den i artikel 3 omhandlede procedure.

Artikel 3

1. Kommissionen bistås af Toldkodeksudvalget nedsat ved artikel 247 i forordning (EØF) nr. 2913/92 (1).

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyntagen til det pågældende spørgsmåls hastende karakter. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

3. Kommissionen vedtager foranstaltninger, der straks finder anvendelse.

Hvis de ikke er i overensstemmelse med den af udvalget afgivne udtalelse, underrettes Rådet dog straks af Kommissionen om disse foranstaltninger. I så fald udsætter Kommissionen gennemførelsen af de foranstaltninger, den har truffet afgørelse om, i et tidsrum på tre måneder regnet fra datoen for underretningen.

Rådet kan med kvalificeret flertal træffe en anden afgørelse inden for det tidsrum, der er nævnt i ovenstående afsnit.

Artikel 4

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. juli 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 27. juni 1996.

På Rådets vegne

A. MACCANICO

Formand

(1) EFT nr. L 302 af 19. 10. 1992, s. 1. Forordningen er ændret ved tiltrædelsesakten af 1994.

BILAG

>TABELPOSITION>